b'\n_START_ARTICLE_\nSigvalde jarl\n_START_PARAGRAPH_\nSigvalde jarl var en delvis legendarisk jomsviking som kanskje levde en gang i slutten av 900-tallet. I henhold til Snorre Sturlason var han s\xc3\xb8nn av Sk\xc3\xa5ne-jarlen Strut-Harald og bror til Torkjell H\xc3\xb8ge og den yngre Hemming._NEWLINE_Det er mange mytiske overtoner rundt skikkelsene utg\xc3\xa5r fra borgen Jomsborg ved dagens polske kyst, de s\xc3\xa5kalte jomsvikingene, og det er meget mulig at de fleste av disse er rent litter\xc3\xa6re og fiktive figurer som ble benyttet av en kreativ forfatter som Snorre Sturlasson og andre sagaskribenter til \xc3\xa5 dramatisere historien. Her er Sigvaldes rolle blant annet en Judas-rolle, han som ved svik lurte den norske misjonskongen Olav Tryggvason i en felle i slaget ved Svolder. Det forhindrer likevel ikke at det kan v\xc3\xa6re en historisk kjerne i b\xc3\xa5de en figur som Sigvalde jarl og andre jomsvikinger. Det er uansett f\xc3\xa5 detaljer om disse, unntatt den rolle de spiller i forhold til historiske skikkelser og kjensgjerninger. Kildene er i f\xc3\xb8rste rekke Olav Tryggvasons saga og Jomsvikingenes saga._NEWLINE_For \xc3\xa5 vinne datteren til den vendiske h\xc3\xb8vdingen Burislav, Astrid, lovte Sigvalde jarl \xc3\xa5 fri venderne for den skatt de m\xc3\xa5tte betale til danene. Han oppfulgte sitt l\xc3\xb8fte ved \xc3\xa5 seile til Sj\xc3\xa6lland hvor han sendte beskjed til kong Svein Tjugeskjegg av Danmark at han hadde viktige tidender, men at han selv kunne ikke komme til kongen for han var blitt syk. Ettersom Svein ble nysgjerrig dro han til Sigvaldes skip hvor han \xc3\xb8yeblikkelig ble tatt til fange og f\xc3\xb8rt bort. For \xc3\xa5 frigj\xc3\xb8re den danske kongen ble b\xc3\xa5de jomsvikingene og venderne gitt uavhengighet til det danske riket. I tillegg m\xc3\xa5tte det betales l\xc3\xb8sepenger for kongen selv. Men det ble ogs\xc3\xa5 bygget allianser: Svein m\xc3\xa5tte gifte seg med Gunhild, datter av Burislav, og Burislav giftet seg med Tyra Haraldsdatter, s\xc3\xb8ster av Svein. Tyra skulle senere bli utslagsgivende for slaget ved Svolder._NEWLINE_Da Strut-Harald ble begravd valgte kong Svein \xc3\xa5 holde et stort grav\xc3\xb8lgilde etter ham. Til tross for de tidligere motsetninger ble det gjort enigheter om utenrikspolitikken: \xc3\xa5 angripe b\xc3\xa5de Norge og England. I henhold til sagaen klarte kong Svein det ved list og ved \xc3\xa5 lure Jomsvikingene til \xc3\xa5 skryte av seg selv, og s\xc3\xa5ledes klarte han \xc3\xa5 f\xc3\xa5 deres ord til \xc3\xa5 g\xc3\xa5 til krig mot Norge hvor H\xc3\xa5kon jarl r\xc3\xa5dde for Norges uavhengighet. I et drikkelag skryter Sigvalde jarl at innen tre \xc3\xa5r var g\xc3\xa5tt skulle han ha erobret Norge og drept H\xc3\xa5kon jarl. Broren hans Torkjell H\xc3\xb8ge lover \xc3\xa5 f\xc3\xb8lge Sigvalde og ikke flykte s\xc3\xa5 lenge Sigvalde enn\xc3\xa5 kjempet. De andre gjorde tilsvarende v\xc3\xa5gale l\xc3\xb8fter som de angret p\xc3\xa5 dagen derp\xc3\xa5, men et ord var et ord, og dette ledet til slaget ved Hj\xc3\xb8rungav\xc3\xa5g i 986._NEWLINE_L\xc3\xb8ftene som ble gitt under grav\xc3\xb8let fikk sine konsekvenser: alle l\xc3\xb8fter ble brutt. H\xc3\xa5kon jarl beseiret den danske invasjonsh\xc3\xa6ren til tross for at de var st\xc3\xb8ttet av de fryktede jomsvikingene. Sigvalde jarl flyktet ynkelig fra slaget. Det samme gjorde broren hans._NEWLINE_I \xc3\xa5r 1000 viste Sigvalde seg som en forr\xc3\xa6der da han lurte Olav Tryggvason i en felle ved Svolder og stakk av i kampens hete. Sigvalde var en del av den dansk-svenske-norske sammenslutningen mot norskekongen, men av taktiske hensyn lot Sigvalde som om han var p\xc3\xa5 norskekongens side._NEWLINE_Senere synes det som om kanskje Eirik H\xc3\xa5konsson deltok p\xc3\xa5 vikingenes h\xc3\xa6rtokt i England i 1009\xe2\x80\x931012 som ble ledet av Torkjell H\xc3\xb8ge. Eirik var iallfall en viktig deltager da Svein Tjugeskjegg i 1013 erorbret England og ble gjort til jarl over Northumberland._NEWLINE_I henhold til Snorre fulgte skalden Tord Sigvaldaskald Sigvalde jarl og senere Torkjell H\xc3\xb8ge. Sigvalde jarl forsvinner ut av historien mens broren fortsatt figurerer. Snorre nevnes at \xc2\xabetter at jarlen er falt\xc2\xbb blir Tord Sigvaldaskald farmann og senere blir med Olav Digre (Olav den hellige), men det nevnes ikke hvor eller hvordan Sigvalde jarl d\xc3\xb8de. Vi h\xc3\xb8rer ingenting om ham etter slaget ved Svolder. Det er mulig han ble med Svein Tjugeskjeggs fl\xc3\xa5te til England i 1003\xe2\x80\x931004 og senere drept i et slag eller sl\xc3\xa5tt i hjel p\xc3\xa5 en annen m\xc3\xa5te. Broren Hemming d\xc3\xb8r sannsynligvis ogs\xc3\xa5 p\xc3\xa5 denne tiden._NEWLINE_Torkjell H\xc3\xb8ge sl\xc3\xa5r seg senere ogs\xc3\xa5 sammen med Olav Digre, og er med p\xc3\xa5 \xc3\xa5 herje Danmark. Det tyder p\xc3\xa5 at b\xc3\xa5de Sigvalde jarl som broren er \xc3\xa5 betrakte som en form for profesjonelle leiesoldater som sl\xc3\xa5ss der det er noe \xc3\xa5 hente.'